КАК ДА СИ ИЗБЕРА СЛИНГ СПОРЕД ВЪЗРАСТТА НА БЕБЕТО МИ?
 За новороденото най-подходящ е слингът тип „шал“ и до известна степен моделът с халки, тъй като и двата позволяват бебето да бъде поставено в легнала позиция (поза „люлка“) , включително по време на кърмене. Ако желаете да го държите изправено, шалът ще поддържа най-добре неукрепналото му вратле и главичка. Т рикотажният слинг шал е подходящ за носене на бебето от раждането до 8 – 9-месечна възраст. Имайте предвид, че при поотрасналите бебета разтегливостта на плата ще доведе до провисване и изместване на центъра на тежестта при носене. Тъканият слинг шал е удобен за носене на по-тежко и поотраснало бебе. Моделът „Май Тай“ ви позволява да носите бебе над 1 месец, но най-удобен е за след 3 – 4-месечна възраст. В периода, когато бебето започва да се движи , но все още не е проходило, най-удобният вариант е слингът тип „шал“ , тъй като в него бебето е добре обезопасено, а тежестта му се разпределя между двете рамене на носещия, за разлика от модела с халки , при който тежестта пада само върху едното рамо и се налага да придържаме детето с една ръка. За периода от 6 до 10-месечна възраст е подходящ т.нар. азиатски тип („Май Тай“), защото при него тежестта е равномерно разпределена между двете рамене на възрастния, а подвижното бебе е добре обезопасено. Над 1 годинка слингът с халки е най-удобен, тъй като позволява бързо и лесно поставяне и изваждане на бебето от него, както и лесна промяна на позицията . 

